CELEX: 32018D0254
Language: hr
Date: 2018-02-15 00:00:00
Title: Odluka Vijeća (EU) 2018/254 od 15. veljače 2018. o sklapanju, u ime Europske unije, Marakeškog ugovora o olakšanju pristupa objavljenim djelima za osobe koje su slijepe, koje imaju oštećenje vida ili imaju drugih poteškoća u korištenju tiskanim materijalima

21.2.2018   
            
            
               HR
            
            
               Službeni list Europske unije
            
            
               L 48/1
            
         ODLUKA VIJEĆA (EU) 2018/254
   od 15. veljače 2018.
   o sklapanju, u ime Europske unije, Marakeškog ugovora o olakšanju pristupa objavljenim djelima za osobe koje su slijepe, koje imaju oštećenje vida ili imaju drugih poteškoća u korištenju tiskanim materijalima
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 114. u vezi s člankom 218. stavkom 6. točkom (a) podtočkom v.,
   uzimajući u obzir prijedlog Europske komisije,
   uzimajući u obzir suglasnost Europskog parlamenta (1),
   budući da:
   
               (1)
            
            
               Unija je na temelju Odluke Vijeća 2010/48/EZ (2) od 22. siječnja 2011. obvezana Konvencijom Ujedinjenih naroda o pravima osoba s invaliditetom, čije su odredbe postale sastavni dio pravnog poretka Unije.
            
         
               (2)
            
            
               Vijeće je 26. studenoga 2012. ovlastilo Komisiju da u ime Unije u pregovorima dogovori međunarodni sporazum u okviru Svjetske organizacije za intelektualno vlasništvo (WIPO) o poboljšanom pristupu knjigama za osobe koje imaju poteškoća u korištenju tiskanim materijalima.
            
         
               (3)
            
            
               Nakon uspješnog završetka tih pregovora 27. lipnja 2013. donesen je Marakeški ugovor o olakšanju pristupa objavljenim djelima za osobe koje su slijepe, koje imaju oštećenje vida ili imaju drugih poteškoća u korištenju tiskanim materijalima („Marakeški ugovor”). Marakeški ugovor stupio je na snagu 30. rujna 2016.
            
         
               (4)
            
            
               U skladu s Odlukom Vijeća 2014/221/EU (3) Marakeški ugovor potpisan je u ime Unije 30. travnja 2014., podložno njegovu sklapanju.
            
         
               (5)
            
            
               Marakeškim ugovorom utvrđuje se niz međunarodnih pravila kojima se osigurava da na nacionalnoj razini postoje ograničenja ili iznimke od autorskog prava u korist osoba koje su slijepe, koje imaju oštećenje vida ili imaju drugih poteškoća u korištenju tiskanim materijalima. Marakeškim ugovorom nastoji se omogućiti i prekogranična razmjena primjeraka objavljenih djela izrađenih u dostupnom formatu u okviru tih ograničenja ili iznimki od autorskog prava. Stoga će se Marakeškim ugovorom olakšati pristup objavljenim djelima za njegove korisnike u Uniji i izvan nje.
            
         
               (6)
            
            
               Uredba (EU) 2017/1563 Europskog parlamenta i Vijeća (4) i Direktiva (EU) 2017/1564 Europskog parlamenta i Vijeća (5), kojima se provode obveze Unije na temelju Marakeškog ugovora, donesene su 13. rujna 2017.
            
         
               (7)
            
            
               U skladu s člankom 19. točkom (b) Marakeškog ugovora, datum stupanja na snagu Marakeškog ugovora za Uniju kao stranku jest tri mjeseca od datuma polaganja isprave o ratifikaciji ili pristupu kod glavnog direktora WIPO-a. Primjereno je uskladiti taj datum s datumom do kojega države članice trebaju prenijeti Direktivu (EU) 2017/1564 i s datumom od kojeg se primjenjuje Uredba (EU) 2017/1563. Stoga bi ispravu o ratifikaciji trebalo položiti najranije tri mjeseca prije datuma do kojeg države članice trebaju prenijeti Direktivu (EU) 2017/1564 i od kojeg se primjenjuje Uredba (EU) 2017/1563.
            
         
               (8)
            
            
               Sklapanje Marakeškog ugovora ulazi u isključivu nadležnost Unije (6) te bi Marakeški ugovor trebalo odobriti,
            
         DONIJELO JE OVU ODLUKU:
   Članak 1.
   Marakeški ugovor o olakšanju pristupa objavljenim djelima za osobe koje su slijepe, koje imaju oštećenje vida ili imaju drugih poteškoća u korištenju tiskanim materijalima odobrava se u ime Unije.
   Tekst Marakeškog ugovora priložen je ovoj Odluci.
   Članak 2.
   Predsjednika Vijeća određuje jednu ili više osoba ovlaštenih za polaganje, u ime Unije, isprave o ratifikaciji predviđene u članku 19. točki (b) Marakeškog ugovora.
   To se polaganje izvršava od 12. srpnja 2018.
   Članak 3.
   Ova odluka stupa na snagu na dan donošenja.
   
      Sastavljeno u Bruxellesu 15. veljače 2018.
      
         
            Za Vijeće
         
         
            Predsjednik
         
         K. VALCHEV
      
   
   
      (1)  Suglasnost od 18. siječnja 2018. (još nije objavljena u Službenom listu).
   
      (2)  Odluka Vijeća 2010/48/EZ od 26. studenoga 2009. o sklapanju Konvencije Ujedinjenih naroda o pravima osoba s invaliditetom od strane Europske zajednice (SL L 23, 27.1.2010., str. 35.).
   
      (3)  Odluka Vijeća 2014/221/EU od 14. travnja 2014. o potpisivanju, u ime Europske unije, Marakeškog ugovora o olakšanju pristupa objavljenim djelima za osobe koje su slijepe, koje imaju oštećenje vida, ili imaju drugih poteškoća u korištenju tiskanim materijalima (SL L 115, 17.4.2014., str. 1.).
   
      (4)  Uredba (EU) 2017/1563 Europskog parlamenta i Vijeća od 13. rujna 2017. o prekograničnoj razmjeni između Unije i trećih zemalja primjeraka u dostupnom formatu određenih djela i drugih predmeta zaštite koji su zaštićeni autorskim pravom i srodnim pravima u korist osoba koje su slijepe, koje imaju oštećenje vida ili imaju drugih poteškoća u korištenju tiskanim materijalima (SL L 242, 20.9.2017., str. 1.).
   
      (5)  Direktiva (EU) 2017/1564 Europskog parlamenta i Vijeća od 13. rujna 2017. o određenim dopuštenim upotrebama određenih djela i drugih predmeta zaštite koji su zaštićeni autorskim pravom i srodnim pravima u korist osoba koje su slijepe, koje imaju oštećenje vida ili imaju drugih poteškoća u korištenju tiskanim materijalima i o izmjeni Direktive 2001/29/EZ o usklađivanju određenih aspekata autorskog i srodnih prava u informacijskom društvu (SL L 242, 20.9.2017., str. 6.).
   
      (6)  Mišljenje Suda od 14. veljače 2017., 3/15, ECLI:EU:C:2017:114.